»Ingen homoseksuelle, biseksuelle eller transseksuelle er velkomne i min lejlighed. Der er også nogle andre regler, vi skal snakke om.«

Sådan lød beskeden fra en udlejer til potentielle boligsøgende internationale studerende på KU’s såkaldte direct housing list. Listen er en oversigt over tilgængelige udlejningsværelser, som Det Internationale Kontor udsender til studerende på opfordring.

Boliglisten indeholder primært udlejningstilbud fra private, som selv har kontaktet universitetet.

Homophobic

Medicinstuderende Joan Escolà-Escribà fra Barcelona blev chokeret over udlejerens specifikke krav.

»Er der ikke en grænse for, hvilke krav udlejere kan stille? Jeg finder teksten homofobisk og uacceptabel,« siger han til den engelsksprogede del af dette medie, University Post.

Han har henvendt sig til Det Internationale Kontor og gjort medarbejderne opmærksom på sit ubehag ved at læse udlejerens specielle krav.

Det Internationale Kontor vil ikke blande sig

Det Internationale Kontor har endnu ikke ønsket at kommentere forløbet over for University Post. Men en medarbejder skriver i en e-mail til Joan Escolà-Escribà:

»Vi bifalder ikke nødvendigvis alt, hvad udlejerne skriver, og de stiller ofte usædvanlige krav, som kan være ret diskriminerende for så vidt angår alder, køn, nationalitet, sprog osv. I dette tilfælde er det selvsagt ret ekstremt.«

»Imidlertid er det ikke noget, vi blander os i. Det er i alles interesse, at denne udlejer ikke bliver sat sammen med lejere, han ikke ønsker.«

Joan blev så provokeret af dette svar, at han skrev direkte til den homofobiske udlejer. Han spurgte ham, om han var interesseret i at have ham som bofælle, og om hvorvidt han mon havde ‘gjort sig tanker om sin egen seksuelle orientering’.«

»Folk som dig burde henrettes«

Udlejeren svarede Joan, at »folk som dig burde henrettes efter landets love.« Og videre:

»Hvad giver dig ret til at henvende dig om værelset, når jeg var helt utvetydig om kravene? Virkelig uhøfligt. Jeg mener, at tyve og mordere er bedre mennesker end din slags.«

Internationalt er København kendt for at være en homo-venlig by, siger Joan. Han undrer sig over, at universitetet som institution ikke tager flere forbehold.

Boliglisten gør homofobi accepteret

»Jeg er taknemmelig for, at KU hjælper mig med at finde en bolig,« siger Joan. »Men der er folk, der bruger boliglisten som en platform for homo-transfobisk propaganda. Er det ikke i modstrid med KU’s principper?«

»Ved at videreformidle disse krav, eller i det mindste ikke udelukke dem, er Københavns Universitet medvirkende til at gøre homofobi til noget accepteret.«

Opdatering 12:58: Det Internationale Kontor havde lovet University Post en kommentar. Den er nu indløbet – læs videre her.

miy@adm.ku.dk

Al korrespondancen mellem Joan og de øvrige kilder er foregået på engelsk – læs eventuelt den engelsksprogede originalhistorie på vores søstermedie University Post.